Source: https://ekozigazgatas.mo.hu/map/e523e733-321a-4c67-8b94-02656ffd653c
Timestamp: 2019-08-25 01:21:07
Document Index: 27125362

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

﻿ Házasság felbontása iránti kérelem - Tájékoztatás
Házasság felbontása iránti kérelem - Tájékoztatás
Olyan eljárás, mely során a bíróság a házasságot bármelyik házastárs külön vagy közös kérelmére felbontja, ha az teljesen és helyrehozhatatlanul megromlott.
Kulcsszavak: válás, bíróság, házasság felbontása, házasság, házassági bontóper, bontóper, gyermekelhelyezés, anyakönyvezés, járásbíróság, névviselés
A házasság megszűnik bírósági felbontással.
A házasság teljes és helyrehozhatatlan megromlása állapítható meg különösen abban az esetben, ha a házastársak között az életközösség megszűnt, és annak helyreállítására - az életközösség megszűnéséhez vezető folyamat, illetve a különélés időtartama alapján - nincs kilátás
A bíróság által történő felbontást:
bármely fél kérelmére
vagy azt a házastársak közösen is kérhetik.
A felek közösen kért felbontásra akkor van lehetőség, ha az alábbi kérdésekben megegyeztek és perbeli egyezségüket a bíróság jóváhagyta:
a közös gyermek tekintetében a szülői felügyelet gyakorlása,
a különélő szülő és a gyermek közötti kapcsolattartás,
a házastársi közös lakás használata,
valamint - ez iránti igény esetén - a házastársi tartás
Ha a házastársak közös szülői felügyeletben állapodnak meg, a kapcsolattartás kérdésében nem kell megegyezniük, a gyermek lakóhelyét azonban meg kell határozniuk.
Közvetítői eljárás:
A házastársak a házassági bontóper megindítása előtt vagy a bontóper alatt - saját elhatározásukból vagy a bíróság kezdeményezésére - kapcsolatuk, illetve a házasság felbontásával összefüggő vitás kérdések megegyezésen alapuló rendezése érdekében közvetítői eljárást vehetnek igénybe. A közvetítői eljárás eredményeként létrejött megállapodásukat perbeli egyezségbe foglalhatják.
A házasság felbontása iránt a pert a házastársnak a másik házastárs ellen, személyesen kell megindítania.
Az a fél, aki a keresetlevelet benyújtja a per során felperes, aki ellen megindítja pedig alperes lesz.
A per a keresetlevél (a házasság felbontására irányuló írásbeli kérelem) benyújtásával indul.
A keresetlevélben az alábbiakat szükséges megfogalmazni:
a házasság létrejöttére vonatkozó körülményeket
utolsó közös lakhelyüket
közös gyermekekre vonatkozó adatokat
kérelmet kell előterjeszteni, amelyből ki kell tűnnie annak, hogy a felek a házasság felbontását közös megegyezés alapján, vagy a házasság megromlására vezető okok feltárásával kérik-e
A házasság bíróság által történt felbontása estén a házasságot felbontó ítélet jogerőre emelkedésének napján szűnik meg.
A bíróság házasság felbontásra vonatkozó jogerős ítélete mindenkivel szemben hatályos.
keresetlevél 3 példányban
házasságból származó kiskorú gyermekek születési anyakönyvi kivonata
illetékbélyeg 30.000 forintértékben, ha költségmentességre nem jogosult
A perre az a járásbíróság is illetékes, amelynek területén a házastársak utolsó közös lakóhelye volt.
Milyen nevet viselnek a felek a házasság felbontását követően?
A házasság megszűnése után a volt házastársak a házasság fennállása alatt viselt nevet viselik tovább.
Ha ettől valamelyikük el kíván térni, a házasság felbontása után az anyakönyvvezetőnek bejelentheti. Ebben az esetben sem viselheti a volt feleség a volt férje nevét a házasságra utaló toldással, ha azt a házasság fennállása alatt nem viselte.